Národná rada Slovenskej republiky
III. volebné obdobie
_____________________________________________________________________

1115

V l á d n y   n á v r h

Zákon

z ........................2005,

ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z. a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z. sa mení a dopĺňa takto:

1.	V celom texte zákona sa slová „licencia na výkon odborného zástupcu“ vo všetkých tvaroch nahrádzajú slovami „licencia na výkon činnosti odborného zástupcu“ v príslušnom tvare.

2.	V celom texte zákona sa slová „mobilný hospic“ vo všetkých tvaroch nahrádzajú slovami „agentúra domácej hospicovej starostlivosti“ v príslušnom tvare.

3.	V § 3 ods. 1 písmená d) a e) znejú:
„d) 	zaobchádzaní s liekmi a zdravotníckymi pomôckami,3a)
  e)	výkone kontroly4) poskytovania zdravotnej starostlivosti, ochrany zdravia ľudí a lekárskej posudkovej činnosti a pri výkone dohľadu nad zdravotnou starostlivosťou.5)“.

Poznámka pod čiarou k odkazom 3a a 4 znejú:
„3a)	§ 2 ods. 2 zákona č. 140/1998 Z. z. o liekoch  a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov.
4)	Napríklad § 9 ods. 1 až 5 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, § 45 písm. k) zákona č. 576/2004 Z. z.“.

4.	V poznámke pod čiarou k odkazu 8 sa citácia „Zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona  Národnej rady Slovenskej republiky č. 220/1996 Z. z. o reklame v znení neskorších predpisov“ nahrádza citáciou „Zákon č. 140/1998 Z. z. v znení neskorších predpisov.“.
5.	V § 3 ods. 4 písm. c) sa slovo „alebo“ nahrádza čiarkou a za písmeno c) sa vkladá nové písmeno d), ktoré znie:
„d)  na základe licencie na výkon lekárskej posudkovej činnosti (§ 7a) alebo“.

Doterajšie písmeno d) sa označuje ako písmeno e).

6.	V poznámke pod čiarou k odkazu 9 sa citácia „§ 23 a body 9, 9a a 58 prílohy č. 2 zákona č. 455/1991 Zb. o živnostenskom podnikaní (živnostenský zákon) v znení neskorších predpisov.“ nahrádza citáciou „Napríklad § 23 a body 9 a 9a prílohy č. 2 zákona č. 455/1991 Zb. o živnostenskom podnikaní (živnostenský zákon) v znení neskorších predpisov.“.
	
7.	§ 4 vrátane nadpisu znie:
„§ 4
Poskytovateľ

	Poskytovateľ je
a) 	fyzická osoba alebo právnická osoba, ktorá poskytuje zdravotnú starostlivosť na  základe 
1. 	povolenia na prevádzkovanie zdravotníckeho zariadenia (§ 7 ods. 1 a 2) alebo povolenia na poskytovanie lekárenskej starostlivosti podľa osobitného predpisu9a) alebo
2. 	živnostenského oprávnenia podľa osobitného predpisu,9) alebo
b) 	fyzická osoba,  ktorá  poskytuje zdravotnú  starostlivosť na základe  licencie na výkon samostatnej zdravotníckej praxe (§ 10).“. 

Poznámka pod čiarou k odkazu 9a znie:
„9a) 	§ 35 zákona č. 140/1998 Z. z. v znení zákona č. .../2005 Z. z.“.

8.	V § 5 sa za odsek 1 vkladá nový odsek 2, ktorý znie:
		„(2) Minimálna sieť sa nevzťahuje na poskytovateľov, ktorí prevádzkujú ambulancie záchrannej zdravotnej služby (ďalej len „poskytovateľ záchrannej zdravotnej služby“) a poskytovateľov, ktorí poskytujú lekárenskú starostlivosť podľa osobitného predpisu.9a)“.

	Doterajší odsek 2 sa označuje ako odsek 3.

9.	Za § 6 sa vkladá § 6a, ktorý znie:
„§ 6a

		Verejnú sieť poskytovateľov záchrannej zdravotnej služby tvoria poskytovatelia záchrannej zdravotnej služby, ktorí poskytujú záchrannú zdravotnú službu podľa osobitného predpisu.14)“.

		
10.	§ 7 sa dopĺňa odsekom 6, ktorý znie:
		„(6) Určujúce   znaky  zdravotníckych zariadení v pôsobnosti Ministerstva obrany Slovenskej republiky ustanoví všeobecne  záväzný právny predpis, ktorý vydá Ministerstvo obrany Slovenskej republiky po dohode s ministerstvom zdravotníctva. Určujúce   znaky  zdravotníckych zariadení v pôsobnosti Ministerstva vnútra Slovenskej republiky ustanoví všeobecne  záväzný právny predpis, ktorý vydá Ministerstvo vnútra Slovenskej republiky po dohode s ministerstvom zdravotníctva.“.

11.	Za § 7 sa vkladá § 7a, ktorý vrátane nadpisu znie:

„§ 7a
Výkon lekárskej posudkovej činnosti

		(1) Na výkon lekárskej posudkovej činnosti na inom mieste ako v zdravotníckom zariadení sa vyžaduje licencia na výkon lekárskej posudkovej činnosti [§ 68 ods. 1 písm. d)].

		(2) Ustanovenie odseku 1 sa nevzťahuje na výkon lekárskej posudkovej činnosti v ozbrojených silách a v ozbrojených zboroch.“.	

12.	§ 8 sa dopĺňa odsekom 3, ktorý znie:
		„(3) Minimálne požiadavky na personálne zabezpečenie a materiálno-technické     vybavenie zdravotníckych zariadení v pôsobnosti Ministerstva obrany Slovenskej republiky ustanoví všeobecne  záväzný právny predpis, ktorý vydá Ministerstvo obrany Slovenskej republiky po dohode s ministerstvom zdravotníctva. Minimálne požiadavky na personálne zabezpečenie a materiálno-technické vybavenie zdravotníckych zariadení v pôsobnosti Ministerstva vnútra Slovenskej republiky ustanoví všeobecne  záväzný právny predpis, ktorý vydá Ministerstvo vnútra Slovenskej republiky po dohode s ministerstvom zdravotníctva.“.

13.	V § 10 ods. 2 sa slová „[§ 4 písm. a)]“ nahrádzajú slovami „na základe povolenia podľa tohto zákona“.

14.	V § 11 ods. 1 písmeno a) znie:
„a) 	ambulancie záchrannej zdravotnej služby,14) a to 
1.	ambulancie rýchlej lekárskej pomoci,
2.	ambulancie rýchlej zdravotnej pomoci,
3.	mobilnej intenzívnej jednotky,
4.	ambulancie leteckej záchrannej zdravotnej služby,
5.	ambulancie vodnej záchrannej zdravotnej služby,“.

15.	V § 12 ods. 2 písm. a) sa vypúšťajú slová „alebo oprávnenie prevádzkovať živnosť podľa osobitného predpisu9)“.

16.	V § 13 sa odsek 2 dopĺňa písmenom e), ktoré znie: 
„e) 	sídlo stanice záchrannej zdravotnej služby, ak ide o žiadateľa o povolenie na prevádzkovanie ambulancie záchrannej zdravotnej služby.“.

17.	V § 13 ods. 3 písm. a) sa vypúšťajú slová „alebo doklad o živnostenskom oprávnení9)“.

18.	V § 13 sa odsek 4 dopĺňa písmenom f), ktoré znie:
„f) 	sídlo stanice záchrannej zdravotnej služby, ak ide o žiadateľa o povolenie na prevádzkovanie ambulancie záchrannej zdravotnej služby.“.

19.	V § 13 sa odsek 8 dopĺňa písmenom e), ktoré znie:
„e)	doklad o odbornej spôsobilosti členov posádky plavidla a doklad o spôsobilosti plavidla,17a) ak ide o žiadosť o povolenie na prevádzkovanie ambulancie vodnej záchrannej zdravotnej služby.“.	

Poznámka pod čiarou k odkazu 17a znie:
„17a) Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z.“.

20.	V § 14 ods. 10 prvá veta znie: „Komisia určí pre sídlo stanice záchrannej zdravotnej služby účastníka výberového konania, ktorý najlepšie spĺňa kritériá podľa odseku 9 písm. a) až c); takýto účastník výberového konania sa môže určiť aj pre viac sídiel staníc záchrannej zdravotnej služby, ak sa uviedli v žiadosti o vydanie povolenia.“.  

21.	V § 15 ods. 1 sa na konci bodka nahrádza čiarkou a pripájajú sa tieto slová: „inak žiadosť rozhodnutím zamietne.“.

22.	Za § 17 sa vkladá § 17a, ktorý znie:

„§ 17a
Zmena sídla stanice záchrannej zdravotnej služby

	(1) Zmeniť sídlo stanice záchrannej zdravotnej služby možno len so súhlasom ministerstva zdravotníctva, ak táto zmena predstavuje efektívnejšie zabezpečenie záchrannej zdravotnej služby bez narušenia časového limitu dojazdu. Zmena sídla stanice záchrannej zdravotnej služby vyžaduje vydanie nového povolenia, ktorým ministerstvo zdravotníctva súčasne zruší pôvodné povolenie. 

(2) V žiadosti o vydanie povolenia podľa odseku 1 žiadateľ uvedie požadovanú zmenu, dôvody požadovanej zmeny a čestné vyhlásenie, že sa nezmenili ostatné údaje, na ktorých základe sa  vydalo pôvodné povolenie. 

(3) Na vydanie povolenia podľa odseku 1 sa nevzťahujú ustanovenia o výberovom konaní (§ 14).“.

23.	V poznámke pod čiarou k odkazu 20 sa citácia „§ 49 Trestného zákona“ dopĺňa citáciou „§ 50 ods. 2 písm. b) zákona č. 581/2004 Z. z. v znení zákona č. .../2005 Z. z.“.	

24.	V § 18 ods. 1 písmeno c) znie:
„c) 	držiteľ  povolenia mal  dočasne pozastavenú  licenciu na výkon zdravotníckeho  povolania,  alebo ak ide o právnickú osobu, odborný  zástupca mal dočasne pozastavenú licenciu  na výkon činnosti odborného zástupcu a právnická osoba bez zbytočného odkladu nepožiadala  o zmenu odborného zástupcu (§ 17).“.

25.	V § 18 odsek 2 znie:
		„(2) Orgán príslušný na vydanie povolenia môže dočasne pozastaviť povolenie, ak držiteľ povolenia porušil niektorú z povinností ustanovených v § 79 ods. 1 písm. a) až d); pri porušení niektorej z povinností podľa § 79 ods. 1 písm. a) až c) aj na návrh Úradu pre dohľad nad zdravotnou starostlivosťou22)  (ďalej len „úrad pre dohľad“).“.

Poznámka pod čiarou k odkazu 22 znie:
„22) § 50 ods. 3 písm. b) zákona č. 581/2004 Z. z. v znení zákona č. .../2005 Z. z.“.

26.	V § 18 ods. 3 písm. c) sa na konci slová „pozastavenia činnosti podľa osobitného predpisu.21) nahrádzajú slovami „dočasného pozastavenia licencie na výkon činnosti odborného zástupcu.“.

27.	V § 18 ods. 6 písm. d) sa slová „podľa § 79 ods. 1 písm. a) až c) a e)“ nahrádzajú slovami „podľa § 79 ods. 1 písm. a) až d)“.

28.	V § 19 odsek 2 znie:
		„(2) Orgán príslušný na vydanie povolenia môže zrušiť povolenie, ak držiteľ povolenia závažným spôsobom alebo opakovane porušil niektorú z povinností ustanovených v § 79 ods. 1 písm. a) až d); ak ide o závažné alebo opakované porušenie niektorej z povinností podľa § 79 ods. 1 písm. a) až c), aj na návrh úradu pre dohľad.22)“.

29.	V § 19 ods. 4 písm. d) sa slová „podľa § 79 ods. 1 písm. a) až c) a e)“ nahrádzajú slovami „podľa § 79 ods. 1 písm. a) až d)“.

30.	§ 25 sa dopĺňa písmenom e), ktoré znie: 
„e) 	sídlo stanice záchrannej zdravotnej služby, ak ide o povolenie na prevádzkovanie ambulancie záchrannej zdravotnej služby.“.

31.	V § 27 písm. h) sa za slovami „očný optik“ čiarka nahrádza spojkou „a“ a vypúšťajú sa slová „a elektrotechnik“.

32.	V § 30 ods. 4 písm. b) sa na konci bodka nahrádza čiarkou a odsek 4 sa dopĺňa písmenom c), ktoré znie:
„c)   osvedčený doklad o štátnom občianstve hosťujúcej osoby.“.

33.	V § 30 ods. 6 sa slová „licenciu na výkon samostatnej zdravotníckej praxe alebo licenciu na výkon zdravotníckeho povolania“ nahrádzajú slovami „licenciu na výkon samostatnej zdravotníckej praxe, licenciu na výkon zdravotníckeho povolania, licenciu na výkon činnosti odborného zástupcu alebo licenciu na výkon lekárskej posudkovej činnosti“.

34.	V § 33 odseky 5 až 7 znejú:

    		„(5) Odborná  spôsobilosť na výkon certifikovaných pracovných činností sa preukazuje
a)   dokladom o získaní požadovaného  stupňa vzdelania v príslušnom študijnom   odbore  v príslušnej  kategórii zdravotníckych    pracovníkov  (§ 27)  a  certifikátom  na výkon certifikovaných    pracovných činností (ďalej len "certifikát") alebo
b) 	dokladom o získaní požadovaného  stupňa vzdelania v príslušnom študijnom   odbore  v príslušnej kategórii zdravotníckych pracovníkov  (§ 27),  diplomom  o  špecializácii  v príslušnom špecializačnom odbore a certifikátom.

		(6) Odborná spôsobilosť na výkon zdravotníckeho povolania sa preukazuje aj odbornou zdravotníckou praxou (ďalej len „odborná prax“) v prípadoch ustanovených podľa odseku 8. Odborná prax je  vykonávanie odborných pracovných  činností, špecializovaných  pracovných činností alebo certifikovaných pracovných činností zdravotníckym pracovníkom.

    (7) Odbornú  spôsobilosť na  výkon špecializovaných pracovných činností možno   získať  len v  akreditovaných  špecializačných študijných   programoch a  odbornú   spôsobilosť    na   výkon certifikovaných   pracovných   činností   len   v akreditovaných certifikačných  študijných  programoch.“.
  
35.	V § 34 ods. 3 sa slová „licencie na výkon samostatnej zdravotníckej praxe alebo licencie na výkon zdravotníckeho povolania“ nahrádzajú slovom „licencie“.

36.	V § 35 ods. 1 sa slová „Ministerstvo školstva Slovenskej republiky podľa osobitných predpisov28)“ nahrádzajú slovami „príslušný orgán podľa osobitných predpisov28)“.

	Poznámka pod čiarou k odkazu 28 znie:
„28) 	Napríklad zákon  č. 477/2002 Z. z. o uznávaní odborných kvalifikácií a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení neskorších predpisov.“.

37.	V § 37 sa odsek 1 dopĺňa písmenom e), ktoré znie:
„e) 	stanovisko vzdelávacej inštitúcie, ktorá uskutočňuje akreditovaný špecializačný študijný program (§ 40) v príslušnom alebo príbuznom špecializačnom odbore, ak predmetom žiadosti je uznanie dokladu o špecializácii podľa § 36 ods. 2 alebo dokladu o špecializácii podľa § 36 ods. 4.“.

38.	V § 37 ods. 4 sa slová „Ministerstvo školstva Slovenskej republiky“ nahrádzajú slovami „príslušný orgán“.

39.	Za § 39 sa vkladá § 39a, ktorý znie:

„§ 39a
Financovanie ďalšieho vzdelávania
zdravotníckych pracovníkov
 
(1) Ďalšie vzdelávanie zdravotníckych pracovníkov sa môže financovať z
a)	prostriedkov zamestnávateľov,31a) 
b)	prostriedkov rozpočtov samosprávnych krajov alebo obcí,
c)	prostriedkov rozpočtov zdravotných poisťovní,31b)
d)	úhrad zdravotníckych pracovníkov, ktorí sú účastníkmi ďalšieho vzdelávania,
e)	prostriedkov štátneho rozpočtu,
f)	prostriedkov  nadácií  a  iných  právnických  osôb a fyzických osôb, 
g)	iných zdrojov.

		(2) Štátna rozpočtová organizácia a štátna príspevková organizácia  plánujú  finančné  prostriedky  na ďalšie vzdelávanie vlastných zamestnancov na kalendárny  rok priamo v rozpočte; tieto prostriedky sa použijú v súlade s plánom vzdelávania zamestnancov. Ak  tieto  organizácie   získajú  doplnkové  zdroje  financovania, financujú ďalšie vzdelávanie aj z týchto zdrojov.31c)

(3) Výšku úhrad podľa odseku 1 písm. d) ustanoví všeobecne záväzný  právny predpis, ktorý vydá ministerstvo zdravotníctva.“.

Poznámky pod čiarou k odkazom 31a až 31c znejú:
„31a) 	§ 19   ods.  2  písm. c)   tretí  bod   zákona  č. 595/2003 Z. z. o dani z príjmov v znení neskorších predpisov.
 31b)  	§ 6 ods. 11 písm. c) zákona č. 581/2004 Z. z. v znení zákona č. .../2005 Z. z.
 31c)  	Zákon  č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z.“. 

40.	§ 40 a 41 vrátane nadpisov znejú:
„§ 40
Podmienky akreditácie, osvedčenie o akreditácii,
povinnosti vzdelávacej ustanovizne

(1) Ministerstvo zdravotníctva rozhoduje o akreditácii špecializačných študijných programov, o akreditácii certifikačných študijných programov a o akreditácii študijných programov sústavného vzdelávania (ďalej len „akreditácia“); na rozhodovanie o akreditácii a na  výkon  ďalších  činností   v  oblasti  akreditácie  si  zriaďuje Akreditačnú komisiu   ministerstva   zdravotníctva   na   ďalšie   vzdelávanie zdravotníckych pracovníkov  (ďalej len "akreditačná  komisia") ako svoj  poradný orgán.  Podrobnosti o činnosti akreditačnej komisie a akreditácii upraví  štatút  akreditačnej  komisie,  ktorý  vydá ministerstvo zdravotníctva.

(2) Vzorové špecializačné študijné programy a vzorové certifikačné študijné programy ustanoví všeobecne záväzný právny predpis, ktorý vydá ministerstvo zdravotníctva.

(3) O  akreditáciu podľa  odseku 1  môže požiadať  vzdelávacia ustanovizeň,32) ak
a) 	má  v   predmete  činnosti  vzdelávaciu   činnosť  a vzdeláva študentov v príslušnom zdravotníckom  povolaní, v ktorom žiada uskutočňovať špecializačný študijný program, certifikačný študijný program alebo študijný program sústavného vzdelávania (ďalej len „študijný program“),
b) 	vypracovala projekt a pedagogickú dokumentáciu študijného programu podľa zásad schválených ministerstvom zdravotníctva,
 c) 	zabezpečila zodpovedajúci lektorský zbor a materiálno-technické podmienky na uskutočňovanie študijného programu.  

(4) Ustanovenie odseku 3 písm. a) sa nevzťahuje na Slovenskú zdravotnícku univerzitu v Bratislave.33)   

(5) Iná vzdelávacia ustanovizeň, ktorá nespĺňa podmienku podľa odseku 3 písm. a), môže požiadať o akreditáciu certifikačného študijného programu alebo  o  akreditáciu študijného programu sústavného vzdelávania, ak 
a)	najmenej päť rokov pred podaním žiadosti vykonávala niektorú z činností podľa § 3 ods. 1, ktorá zodpovedá certifikačnému študijnému programu alebo študijnému programu sústavného vzdelávania, o akreditáciu ktorého žiada, alebo zabezpečila zodpovedajúci lektorský zbor, ktorý spĺňa takúto podmienku,
b)	vypracovala projekt a pedagogickú dokumentáciu certifikačného študijného programu alebo študijného programu sústavného vzdelávania,
c)	zabezpečila materiálno-technické podmienky na uskutočňovanie certifikačného študijného programu alebo študijného programu sústavného vzdelávania.

		(6) Ak  študijný  program  zahŕňa aj získanie  praktických zručností, ktoré vzdelávacia ustanovizeň nemôže zabezpečiť na vlastnom pracovisku, podmienkou akreditácie  je  aj  predloženie dohody vzdelávacej ustanovizne s inou inštitúciou o zabezpečení zodpovedajúcich materiálno-technických a personálnych podmienok na získanie  potrebných  praktických  zručností  na výkon príslušného zdravotníckeho povolania pre každého účastníka študijného programu podľa pedagogickej dokumentácie.

(7) Žiadosť vzdelávacej ustanovizne obsahuje
a) 	názov, sídlo a právnu formu vzdelávacej ustanovizne,
b) 	charakteristiku činnosti vzdelávacej ustanovizne,
c) 	názov študijného programu, o ktorého akreditáciu žiada.

(8) K žiadosti podľa odseku 7 vzdelávacia ustanovizeň pripojí doklady a  dokumentáciu  preukazujúcu  splnenie  podmienok  podľa odsekov  3 a 5; ak  sa bude  vzdelávacia aktivita  uskutočňovať v inej inštitúcii, aj  dohodu vzdelávacej ustanovizne  s inou inštitúciou podľa odseku 6.

(9) Ak  vzdelávacia  ustanovizeň  spĺňa  podmienky akreditácie podľa tohto zákona, ministerstvo  zdravotníctva vydá vzdelávacej ustanovizni  osvedčenie  o  akreditácii,  na  základe  ktorého  je vzdelávacia   ustanovizeň   oprávnená   uskutočňovať  akreditovaný špecializačný študijný program, akreditovaný certifikačný študijný program alebo akreditovaný študijný program  sústavného vzdelávania (ďalej len „akreditovaný program“). Osvedčenie o  akreditácii má platnosť  päť rokov a nemožno  ho previesť na inú právnickú  osobu alebo fyzickú osobu.

(10) Vzdelávacia ustanovizeň, ktorej ministerstvo zdravotníctva vydalo osvedčenie o akreditácii, je povinná
a) 	uskutočňovať akreditovaný program podľa schválenej pedagogickej dokumentácie a za takých podmienok,  za akých sa osvedčenie o akreditácii vydalo,
b) 	predkladať všetky zmeny týkajúce sa akreditovaného programu na schválenie akreditačnej komisii,
c) 	viesť  administratívnu agendu o uskutočňovaní  akreditovaného programu vrátane zoznamu účastníkov akreditovaného programu a zoznamu absolventov akreditovaného programu v príslušnom školskom roku alebo v akademickom roku alebo v príslušnom vzdelávacom cykle,
d)	viesť zoznam vydaných diplomov o špecializácii, zoznam vydaných certifikátov alebo zoznam vydaných potvrdení (§ 41 ods. 1) podľa dátumu ich vydania,
e)	oznamovať údaje zo  zoznamov podľa písmen c)  a  d) komore príslušnej  na  vedenie  registra zdravotníckych pracovníkov (§ 62 ods. 2  až  6)  a  na účely štátnych štatistických zisťovaní aj ministerstvu  zdravotníctva; údaje zo zoznamu vydaných diplomov o špecializácii aj Slovenskej zdravotníckej univerzite,33)
f) 	predkladať  akreditačnej  komisii  na  základe  jej vyžiadania časový  plán,  miesto  uskutočňovania  akreditovaného programu a zoznamy účastníkov akreditovaného programu,
g) 	oznámiť  akreditačnej  komisii  zmenu  údajov podľa odseku 7 písm. a) a b).

(11) Vzdelávacia ustanovizeň, ktorej ministerstvo zdravotníctva vydalo osvedčenie o akreditácii špecializačného študijného programu, je povinná aj zabezpečiť, aby sa účastník akreditovaného špecializačného študijného programu vzdelával v tom istom čase len v jednom  špecializačnom  odbore. Vzdelávacia ustanovizeň, ktorej ministerstvo zdravotníctva vydalo osvedčenie o akreditácii certifikačného študijného programu, je povinná aj zabezpečiť, aby sa účastník akreditovaného certifikačného študijného programu vzdelával v tom istom čase len v jednom  certifikačnom odbore.

(12) Ministerstvo zdravotníctva zruší osvedčenie o akreditácii, ak vzdelávacia ustanovizeň
a) 	požiada o zrušenie osvedčenia o akreditácii,
b)	získala  osvedčenie  o  akreditácii  na  základe  nepravdivých údajov,
d) 	uskutočňuje študijný  program, na ktorý nezískala osvedčenie o akreditácii.

(13) Ministerstvo zdravotníctva môže  zrušiť osvedčenie o akreditácii, ak vzdelávacia   ustanovizeň poruší  niektorú z povinností ustanovených v odsekoch 10 a 11.

(14) Platnosť osvedčenia o akreditácii zaniká
a) 	uplynutím času, na ktorý bolo vydané,
b) 	zánikom vzdelávacej ustanovizne.

§ 41
Vydávanie diplomov o špecializácii, certifikátov, potvrdení a osvedčení

	(1) Vzdelávacia inštitúcia vydáva
a)	diplomy o špecializácii absolventom akreditovaného špecializačného študijného programu po úspešnom absolvovaní špecializačnej skúšky,
b)	certifikáty absolventom akreditovaného certifikačného študijného programu po jeho absolvovaní,
c)	potvrdenia o absolvovaní akreditovaného študijného programu sústavného vzdelávania absolventom akreditovaného študijného programu sústavného vzdelávania po jeho absolvovaní.

	(2) Na vykonanie špecializačnej skúšky zriaďuje vzdelávacia inštitúcia komisiu zloženú zo zástupcov vzdelávacích inštitúcií uskutočňujúcich akreditovaný špecializačný študijný program v príslušnom špecializačnom odbore.

	(3) Vzdelávacia inštitúcia vydáva aj osvedčenia o  príprave na výkon práce v zdravotníctve po jej absolvovaní, ak ide o iných zdravotníckych pracovníkov [§ 27 písm. i)].“.

41.	V § 42 sa za odsek 4 vkladajú nové odseky 5 a 6, ktoré znejú:

	„(5) Sústavné vzdelávanie sa uskutočňuje v akreditovaných študijných programoch sústavného vzdelávania (§ 40) alebo v neakreditovaných vzdelávacích aktivitách; neakreditovanou vzdelávacou aktivitou sa rozumie jednorazová vzdelávacia aktivita.

	(6) Akreditované študijné programy sústavného vzdelávania sa uskutočňujú a hodnotia v periodických vzdelávacích cykloch; hodnotenie vykonáva komora príslušná na vedenie registra zdravotníckych pracovníkov (§ 62 ods. 2 až 6), a ak ide o sústavné vzdelávanie zdravotníckych pracovníkov, ktorí poskytujú záchrannú zdravotnú službu, zamestnávateľ.“.

Doterajší odsek 5 sa označuje ako odsek 7.

42.	V § 47 ods. 3 sa vypúšťa písmeno x).
Doterajšie písmená y), z)  a aa) sa označujú ako písmená x, y a z. 

43.	V § 49 ods. 1 písm. j) sa na konci vypúšťa čiarka a pripájajú sa tieto slová: „a na účely vydávania potvrdení podľa osobitného predpisu,36a)“.

Poznámka pod čiarou k odkazu 36a znie:
„36a) 	§ 12a zákona č. 477/2002 Z. z. v znení zákona č. 5/2005 Z. z.

44.	V § 49 ods. 1 sa vypúšťa písmeno k).

Doterajšie písmená l) až p) sa označujú ako písmená k) až o).

45.	V § 61 ods. 4 sa slová „peňažných pokút“ nahrádzajú slovami „registračných poplatkov, poplatkov za vydanie licencie, pokút uložených v disciplinárnom konaní“.

46.	V § 62 ods. 6 sa vypúšťa slovo „elektrotechnika,“.

47.	V § 63 ods. 2 písm. h) sa slovo „praxi“ nahrádza slovami „odbornej praxi“.

48.	V § 68 ods. 1 písm. c) sa na konci bodka nahrádza čiarkou a odsek 1 sa dopĺňa písmenom d), ktoré znie:
„d) 	na výkon lekárskej posudkovej činnosti podľa § 7a zdravotníckym pracovníkom v povolaní lekár.“.

49.	V § 68 ods. 4 sa slová „Slovenská komora lekárnikov“ nahrádzajú slovami „Slovenská lekárnická komora“.

50.	§ 68 sa dopĺňa odsekom 7, ktorý znie:
		„(7) Licencia na výkon zdravotníckeho povolania podľa odseku 1 písm. b) alebo licencia na výkon činnosti odborného zástupcu podľa odseku 1 písm. c) sa vyžaduje na vydanie povolenia na prevádzkovanie zdravotníckeho zariadenia [§ 12 ods. 2 písm. a) a ods. 3 písm. a)] a na vydanie povolenia na poskytovanie lekárenskej starostlivosti podľa osobitného predpisu.9a)

51.	V § 69 ods. 1 sa vypúšťa písmeno e).

Doterajšie písmeno f) sa označuje ako písmeno e).

52.	V § 70 ods. 2 písmeno h) znie:
„h) 	miesto výkonu samostatnej zdravotníckej praxe [§ 68 ods. 1 písm. a)], miesto výkonu zdravotníckeho povolania [§ 68 ods. 1 písm. b)], miesto výkonu činnosti odborného zástupcu [§ 68 ods. 1 písm. c)] alebo miesto výkonu lekárskej posudkovej činnosti [§ 68 ods. 1 písm. d)].“.

53.	V § 71 ods. 1 sa na konci bodka nahrádza čiarkou a pripájajú sa tieto slová „inak žiadosť rozhodnutím zamietne.“.

54.	V poznámke pod čiarou k odkazu 44 sa citácia „§ 50 ods. 2 písm. c) zákona č. 581/2004 Z. z.“ nahrádza citáciou „§ 50 ods. 3 písm. c) zákona č. 581/2004 Z. z. v znení zákona č. …/2005 Z. z.“.

55.	Za § 77 sa vkladá § 77a, ktorý znie:
„§ 77a

	Rozhodnutie o vydaní licencie okrem všeobecných náležitostí rozhodnutia23) obsahuje údaje
a) 	uvedené  v § 70 ods. 2 písm. a) až c), 
b) 	o zdravotníckom povolaní,  študijnom odbore a  špecializačnom odbore alebo certifikačnom  odbore,  v  ktorých  žiadateľ získal  odbornú spôsobilosť (§ 33) a bude  v nich vykonávať príslušné pracovné činnosti.“.

56.	V § 78 sa za odsek 2 vkladá nový odsek 3, ktorý znie:
	„(3) Právoplatné rozhodnutie o vydaní licencie na výkon lekárskej posudkovej činnosti, právoplatné rozhodnutie o dočasnom pozastavení licencie na výkon lekárskej posudkovej činnosti a právoplatné rozhodnutie o zrušení licencie na výkon lekárskej posudkovej činnosti doručuje orgán príslušný na rozhodnutie v prvom stupni (§ 76 ods. 1) aj orgánom a inštitúciám podľa odseku 1 písm. a) až e).“.

Doterajší odsek 3 sa označuje ako odsek 4.

57.	§ 79 vrátane nadpisu znie: 
„§ 79

	(1) Poskytovateľ, ktorý je držiteľom povolenia podľa tohto zákona alebo držiteľom licencie na výkon samostatnej zdravotníckej praxe je povinný, ak v odseku 4 nie je ustanovené inak, 
a)	pri poskytovaní zdravotnej starostlivosti dodržiavať osobitné predpisy,45)
b)	poskytnúť  bez  zbytočného  odkladu  každej  osobe  neodkladnú zdravotnú  starostlivosť a na pokyn operačného strediska záchrannej zdravotnej služby    poskytnúť súčinnosť poskytovateľovi záchrannej zdravotnej služby,14)
c)	bez  zbytočného  odkladu  prevziať  osobu  od  poskytovateľa záchrannej zdravotnej  služby,14)  ak  ide o  poskytovateľa ústavnej zdravotnej starostlivosti,
d)	prevádzkovať zdravotnícke  zariadenie v súlade s požiadavkami na jeho personálne   zabezpečenie a materiálno-technické vybavenie,
e)	viditeľne označiť  druh zdravotníckeho zariadenia  (§ 7 ods. 2 a 3),  jeho  odborné  zameranie, obchodné  meno alebo  meno a priezvisko držiteľa povolenia,  právnická osoba je povinná uviesť aj meno a priezvisko odborného zástupcu; označenie musí byť v štátnom    jazyku,
f)	umiestniť na  viditeľnom mieste zoznam  zdravotných poisťovní, s ktorými  má  uzatvorenú  zmluvu  o  poskytovaní  zdravotnej starostlivosti;11) ak ide o zdravotnícke zariadenie, v ktorom sa  poskytuje  ambulantná  zdravotná  starostlivosť,  aj ordinačné hodiny schválené samosprávnym krajom a schválené ordinačné hodiny aj dodržiavať,
g)	umiestniť  na  viditeľnom  mieste  cenník  zdravotných výkonov uskutočňovaných na žiadosť osoby,
h)	informovať  vopred osobu,  jej zákonného  zástupcu alebo osobu blízku19) o rozsahu a podmienkach ním poskytovanej zdravotnej starostlivosti a o tom, či  má uzatvorenú zmluvu o poskytovaní zdravotnej  starostlivosti11)  so   zdravotnou  poisťovňou, v ktorej  je  táto  osoba  verejne  zdravotne  poistená  podľa osobitného predpisu,46)
i)	bezodkladne  písomne informovať  osobu o  odstúpení od  dohody o poskytovaní   zdravotnej   starostlivosti a  o dôvodoch odstúpenia od tejto dohody,47)
j)	zabezpečiť  zastupovanie  v  rozsahu  povolenia počas dočasnej neprítomnosti  a  súčasne  na  viditeľnom  mieste  bezodkladne uviesť poskytovateľa, ktorý  vykonáva zastupovanie; uvedené sa nevzťahuje na poskytovateľa ústavnej zdravotnej    starostlivosti,
k)	oznámiť spôsobom v mieste  obvyklým dočasné pozastavenie alebo skončenie poskytovania zdravotnej starostlivosti,
l)	viesť zdravotnú dokumentáciu podľa osobitného predpisu,48)
m)	spracúvať,  poskytovať  a  sprístupňovať  údaje  zo zdravotnej dokumentácie podľa osobitného predpisu,49)
n)	zabezpečiť a uchovávať zdravotnú dokumentáciu a dodržať postup pri jej odovzdaní a prevzatí do úschovy podľa osobitného predpisu,50)
o)	vydať osobe doklad o výške úhrady, ktorú uhrádza osoba za poskytnutú zdravotnú starostlivosť a doklad o výške úhrady za poskytnuté služby súvisiace s poskytovaním zdravotnej starostlivosti,
p)	poskytovať ministerstvu zdravotníctva údaje v rozsahu ustanovenom osobitným predpisom,51)
q)	povoliť orgánu príslušnému na výkon dozoru podľa tohto zákona vstup do zdravotníckeho zariadenia, poskytnúť mu požadované informácie a  súčinnosť potrebnú na výkon dozoru a zdržať sa konania, ktoré by mohlo mariť výkon dozoru podľa tohto zákona, 
r)	predpisovať lieky a zdravotnícke  pomôcky v súlade s osobitným predpisom,52)
s)	nepretržite  zabezpečovať  systém  kvality  podľa  požiadaviek tohto zákona,
t)	uzavrieť zmluvu o poistení zodpovednosti za škodu53) spôsobenú osobám v   súvislosti  s  poskytovaním  zdravotnej starostlivosti;  poistenie  musí  trvať  po  celý  čas, počas ktorého  je  poskytovateľ   oprávnený  poskytovať   zdravotnú starostlivosť,
u)		zabezpečiť zber údajov potrebných na určenie indikátorov kvality54) vo formáte určenom ministerstvom zdravotníctva,
v)		vydať  pri  poskytnutí  ambulantnej  zdravotnej starostlivosti v odbore zubné   lekárstvo  rovnopis  potvrdenia  o rozsahu poskytnutých  zdravotných   výkonov,55)  ich  cene  a  výške spoluúčasti  osobe, ktorej  sa takáto  zdravotná starostlivosť    poskytla, alebo jej zákonnému zástupcovi.

(2) Poskytovateľ   je  ďalej   povinný, ak v odseku 3 nie je ustanovené inak,  bezodkladne  oznamovať prokurátorovi, vyšetrovateľovi alebo policajnému orgánu
a) 	dokonané samovraždy, samovražedné pokusy a prípady, v ktorých je dôvodné podozrenie,  že na  poškodení zdravia  alebo smrti mohla mať účasť iná osoba,
b) 	podozrenie   na   zanedbávanie,   týranie   alebo  zneužívanie maloletej osoby  alebo inej osoby, ktorá nie je  spôsobilá na právne úkony, alebo ktorej spôsobilosť na právne úkony  bola obmedzená,
c) 	prijatie  osoby do zariadenia ústavnej zdravotnej starostlivosti, ktorej totožnosť nemožno zistiť alebo ktorá je zranená strelnou zbraňou alebo inou zbraňou,
d) 	opustenie zdravotníckeho zariadenia bez súhlasu poskytovateľa osobou, ktorá  vzhľadom na svoj zdravotný stav ohrozuje seba alebo svoje okolie, opustí zdravotnícke zariadenie bez súhlasu poskytovateľa.

	(3) Povinnosti podľa
a)	odseku 1 písm. c), f) až j), l) až o) a v) a podľa odseku 2 písm. c) sa nevzťahujú na poskytovateľa, ktorý je držiteľom povolenia na prevádzkovanie ambulancie záchrannej zdravotnej služby,
b)	odseku 1 písm. c) až g), j), q), s) a v) a podľa odseku 2 písm. c) a d) sa nevzťahujú na poskytovateľa, ktorý je držiteľom licencie na výkon samostatnej zdravotníckej praxe.

	(4) Poskytovateľ, ktorý je držiteľom licencie na výkon samostatnej zdravotníckej praxe, je ďalej povinný
a) 	preukázať sa osobe, ktorej poskytuje zdravotnú starostlivosť, licenciou na výkon samostatnej zdravotníckej praxe, ak jej poskytuje zdravotnú starostlivosť na inom mieste ako v zdravotníckom zariadení,
b)	poskytnúť osobe, ktorej poskytuje zdravotnú starostlivosť v písomnej forme zoznam zdravotných poisťovní, s ktorými má uzatvorenú zmluvu o poskytovaní zdravotnej starostlivosti a cenník zdravotných výkonov uskutočňovaných na žiadosť takejto osoby, ak jej poskytuje zdravotnú starostlivosť na inom mieste ako v zdravotníckom zariadení,
c)	zabezpečiť zastupovanie v rozsahu licencie na výkon samostatnej zdravotníckej praxe počas dočasnej neprítomnosti a súčasne bezodkladne informovať osobu, ktorej poskytuje zdravotnú starostlivosť, o tom, kto vykonáva zastupovanie,
d) 	poskytnúť komore na účely výkonu dozoru požadované informácie a  súčinnosť potrebnú na výkon dozoru a zdržať sa konania, ktoré by mohlo mariť výkon dozoru.

(5) Povinnosti pri poskytovaní lekárenskej starostlivosti upravuje osobitný predpis.8)“.

Poznámky pod čiarou k odkazom 45 až 55 znejú:
„45) 	§ 6 až 17 a § 26 až 43 zákona č. 576/2004 Z. z. v znení neskorších predpisov, § 44 ods. 1 zákona č. 577//2004 Z. z. v znení zákona č. .../2005 Z. z.
46)	Zákon č. 580/2004 Z. z. v znení neskorších predpisov.	
47)	§ 12 ods. 7 zákona č. 576/2004 Z. z.
48)	§ 19 až 21 zákona č. 576/2004 Z. z.
49)	§ 18, 24 a 25 zákona č. 576/2004 Z. z.
50)	§ 22 a 23 zákona č. 576/2004 Z. z.
51)	§ 44 ods. 7 písm. c) zákona č. 576/2004 Z. z.
52)	§ 39 ods. 6 zákona č. 140/1998 Z. z. v znení neskorších predpisov.
53)	§ 790 písm. c) Občianskeho zákonníka.
54)	§ 7 ods. 4 písm. a) druhý bod a ods. 5 až 8 zákona č. 581/2004 Z. z.
55)	§ 3 ods. 5 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti.“.
  
58.	Za § 79 sa vkladá § 79a, ktorý vrátane nadpisu znie:

„§ 79a
Oznamovacie povinnosti a iné povinnosti poskytovateľa 
vo vzťahu k zdravotnej poisťovni

	(1) Poskytovateľ, ktorý je držiteľom povolenia podľa tohto zákona alebo držiteľom licencie na výkon samostatnej zdravotníckej praxe je povinný, ak v odseku 2 nie je ustanovené inak,
a) 	vyžiadať si od  zdravotnej   poisťovne potvrdenie skutočnosti, či  ide o neodkladnú  zdravotnú starostlivosť pri  poskytnutí neodkladnej zdravotnej starostlivosti
1. 	osobe, ktorá nezaplatila príslušnej zdravotnej poisťovni preddavok na  poistné za  tri  mesiace  v príslušnom kalendárnom  roku, nedoplatok  za poistné  alebo úhradu  za  zdravotnú starostlivosť v prípadoch ustanovených osobitným predpisom,56)
2. 	osobe, ktorá nemá podanú prihlášku 57) a
3. 	osobe, s ktorej  príslušnou  zdravotnou poisťovňou nemá uzatvorenú zmluvu o     poskytovaní zdravotnej starostlivosti,58)
b)	poskytovať zdravotnej poisťovni, s ktorou má uzatvorenú zmluvu o poskytovaní   zdravotnej starostlivosti, údaje o jej poistencoch potrebné na určenie indikátorov kvality vo formáte určenom ministerstvom zdravotníctva najneskôr do jedného  kalendárneho mesiaca po ukončení časového obdobia, za ktoré budú indikátory kvality hodnotené,
c) 	oznamovať k poslednému dňu v kalendárnom mesiaci zdravotnej poisťovni, s  ktorou má uzatvorenú zmluvu o poskytovaní zdravotnej starostlivosti, vykonané preventívne prehliadky v odbore zubné lekárstvo a  preventívne prehliadky v odbore telovýchovné lekárstvo; oznámenie musí mať písomnú formu  a musí byť podpísané osobou, ktorej sa preventívna prehliadka  poskytla, alebo jej zákonným zástupcom,
d) dodržiavať poradie poistencov v zozname poistencov čakajúcich na poskytnutie zdravotnej starostlivosti, ak takýto zoznam zdravotná poisťovňa vytvorila,58a)
e)	oznamovať príslušnej zdravotnej poisťovni k poslednému dňu v kalendárnom mesiaci na tlačive predpísanom úradom pre dohľad
1.	každé poskytnutie zdravotnej starostlivosti osobe v dôsledku porušenia liečebného režimu58b) alebo užitia návykovej látky,
2.	úraz alebo iné poškodenie zdravia, v súvislosti s ktorým poskytol osobe zdravotnú starostlivosť, pri dôvodnom podozrení, že k úrazu alebo inému poškodeniu zdravia došlo zavineným protiprávnym konaním tretej osoby; smrteľné úrazy, ťažké úrazy, hromadné úrazy a choroby z  povolania je poskytovateľ povinný oznamovať všetky bez výnimky,
f) 	povoliť osobám oprávneným na výkon kontrolnej činnosti podľa osobitného predpisu58c) vstup do zdravotníckeho zariadenia, poskytnúť im požadované informácie a  súčinnosť potrebnú na výkon kontrolnej činnosti a zdržať sa konania, ktoré by mohlo mariť výkon kontrolnej činnosti.“.

(2) Žiadosť podľa  odseku 1 písm. a) musí  byť písomná; za jej doručenie  sa  považuje  aj  doručenie  faxom  alebo elektronickou formou.

(3) Povinnosti 
a)	podľa odseku 1 písm. a), c) d) a e) sa nevzťahujú na poskytovateľa, ktorý je držiteľom povolenia na prevádzkovanie ambulancie záchrannej zdravotnej služby,
b)	podľa odseku 1 písm. d) a f) sa nevzťahujú na poskytovateľa, ktorý je držiteľom licencie na výkon samostatnej zdravotníckej praxe.

	(4) Poskytovateľ, ktorý je držiteľom licencie na výkon samostatnej zdravotníckej praxe, je ďalej povinný poskytnúť osobám oprávneným na výkon kontrolnej činnosti podľa osobitného predpisu58c) na účely výkonu kontrolnej činnosti požadované informácie a  súčinnosť potrebnú na výkon kontrolnej činnosti a zdržať sa konania, ktoré by mohlo mariť výkon kontrolnej činnosti.“.

Poznámky pod čiarou k odkazom 56 až 58 a k odkazom 58a až 58c znejú:
„56)  	§ 9 ods. 2 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov.
   57)  	§ 9 ods. 3 zákona č. 580/2004 Z. z.
   58)  	§ 8 ods. 3 zákona č. 581/2004 Z. z.
   58a) 	§ 6 ods. 2 zákona č. 581/2004 Z. z. v znení zákona č. …/2005 Z. z.
   58b)  § 2 ods. 11 zákona č. 576/2004 Z. z.
   58c)  § 9 ods. 1 až 4 zákona č. 581/2005 Z. z. v znení zákona č. …/2005 Z. z.“.

59.	V § 81 odsek 1 znie:
		„(1) Dozor nad dodržiavaním ustanovení tohto zákona vykonáva
a)	orgán príslušný na vydanie povolenia (§ 11), ak ide o plnenie povinností držiteľmi povolení podľa § 79 a dodržiavanie podmienok prevádzkovania zdravotníckeho zariadenia na základe povolenia vydaného podľa tohto zákona, 
b)	komora príslušná na vydanie licencie (§ 68 ods. 2 až 6), ak ide o plnenie povinností držiteľmi licencií podľa § 79 a dodržiavanie podmienok na vydanie licencie podľa tohto zákona, 
c)	komora príslušná na registráciu zdravotníckych pracovníkov (§ 62 ods. 2 až 6), ak ide o plnenie povinností ustanovených v § 80 ods. 1 písm. c),
d)	komora príslušná na združovanie zdravotníckych pracovníkov (§ 43 ods. 2, § 44 ods. 2, § 45 ods. 2, § 46 ods. 2 a § 47 ods. 2), ak ide o plnenie povinností ustanovených v § 52 ods. 2.“.

60.	V § 81 odsek 4 znie:
		„(4) Na správne poskytovanie zdravotnej starostlivosti60a) dohliada úrad pre dohľad podľa osobitného predpisu.60b)

	Poznámky pod čiarou k odkazom 60a a 60b znejú:
„60a) 	§ 4 ods. 3 zákona č. 576/2004 Z. z. v znení zákona č. .../2005 Z. z.
 60b) 	§ 18 ods. 1 písm. b) zákona č. 581/2004 Z. z. v znení zákona č. .../2005 Z. z.“.

61.	§ 82 znie:

„§ 82

	(1) Orgán  príslušný na  vydanie povolenia  (§ 11) môže uložiť držiteľovi  povolenia  vydaného  podľa tohto  zákona  pokutu  za porušenie niektorej z povinností ustanovených
a) 	v § 79 ods. 1 písm. e) až h), k), o) p), s), t), u) a v) až do 20 000 Sk,
b) 	v § 79 ods. 1 písm. i), j), q) a r) a ods. 2 písm. a) až d) až do 100 000 Sk,
c) 	v § 79 ods. 1 písm. d) a l) až n) až do 300 000 Sk,
d) 	v § 79 ods. 1 písm. a) až c) až do 500 000 Sk.

		(2) Komora príslušná na vydanie licencie na výkon samostatnej zdravotníckej praxe (§ 68 ods. 1 písm. a) a ods. 2, 5 a 6) môže uložiť držiteľovi licencie na výkon samostatnej zdravotníckej praxe pokutu za porušenie niektorej z povinností ustanovených
a)	v § 79 ods. 1 písm. h), k), o), p), t), u) a ods. 4 písm. a) a b) až do 20 000 Sk,
b)	v § 79 ods. 1 písm. i) a r), ods. 2 písm. a) a b) a ods. 4 písm. c) a d) až do 100 000 Sk,
c)	v § 79 ods. 1 písm. a), b) a l) až n) až do 500 000 Sk.

(3) Orgán príslušný  na vydanie povolenia  (§ 11) uloží pokutu až do 1 000 000 Sk
a) 	fyzickej osobe a právnickej osobe, ak poskytuje zdravotnú starostlivosť bez povolenia (§ 7 ods. 1 až 3) alebo vykonáva lekársku posudkovú činnosť v rozpore s týmto zákonom (§ 7a), 
b) 	právnickej  osobe,  ak  poskytuje  zdravotnú starostlivosť bez odborného zástupcu, alebo ak jej odborný zástupca nemá licenciu na výkon činnosti odborného zástupcu [§ 68 ods. 1  písm. c)],
c) 	fyzickej osobe, ak poskytuje zdravotnú starostlivosť bez licencie na výkon samostatnej zdravotníckej praxe [§ 68 ods. 1  písm. a)], 
d) 	odbornému zástupcovi, ak vykonáva činnosť odborného zástupcu pre viac ako jedného poskytovateľa.

(4) Komora príslušná na registráciu zdravotníckych pracovníkov (§ 62 ods. 2 až 6) uloží zdravotníckemu pracovníkovi pokutu až do 20 000 Sk, ak poruší niektorú z povinností ustanovených v § 80 ods. 1 písm. c).
	
	(5) Pri určení výšky pokuty podľa odsekov 1 až 3 sa prihliadne na závažnosť a  povahu zistených  nedostatkov. Pokutu možno uložiť samostatne, súčasne s inou sankciou a opätovne.“.

62.	V § 83 sa za odsek 1 vkladá nový odsek 2, ktorý znie:
	„(2) Účastníkom konania o uložení pokuty je držiteľ povolenia a úrad pre dohľad, ak sa konanie začalo na jeho návrh.“.

Doterajšie  odseky 2 a 3 sa označujú ako odseky 3 a 4.

63.	V § 91 ods. 2 sa na konci pripája táto veta: „Ustanovenie § 91 ods. 1 platí rovnako.“.

64.	Za § 93 sa vkladá § 93a, ktorý znie:

„§ 93a

	„(1) Licencia na výkon odborného zástupcu vydaná pred  1. augustom 2005 sa považuje za licenciu na výkon činnosti odborného zástupcu vydanú podľa tohto zákona.

	(2) Povolenie na prevádzkovanie mobilného hospicu vydané pred 1. augustom 2005 sa považuje za povolenie na prevádzkovanie agentúry domácej hospicovej starostlivosti vydané podľa tohto zákona. 

	(3) Rozhodnutie o uznaní dokladov o špecializácii vydané pred 1. augustom 2005 sa považuje za rozhodnutie o uznaní dokladov o špecializácii vydané podľa tohto zákona.

	(4) Konanie o uznanie dokladov o špecializácii, ktoré sa právoplatne neskončilo do 31. júla 2005, sa dokončí podľa doterajších predpisov. 

	(5) Konanie o uložení pokuty, ktoré sa právoplatne neskončilo do 31. júla 2005, sa dokončí podľa doterajších predpisov.

	(6) Ordinačné hodiny schválené podľa doterajších predpisov sa považujú za ordinačné hodiny schválené podľa tohto zákona.

	(7) Lekári, ktorí vykonávajú lekársku posudkovú činnosť na inom mieste ako v zdravotníckom zariadení, sú oprávnení vykonávať lekársku posudkovú činnosť bez licencie na výkon lekárskej posudkovej činnosti [§ 68 ods. 1 písm. d)] najneskôr do 31. decembra 2007.

	(8) Ustanovenie odseku 7 sa nevzťahuje na lekárov, ktorí vykonávajú lekársku posudkovú činnosť v ozbrojených silách a v ozbrojených zboroch (§ 7a ods. 2).“.

65.	Za § 101 sa vkladá § 101a, ktorý znie:

„§ 101a

	Slovenská zdravotnícka univerzita v Bratislave je oprávnená vydávať diplomy o špecializácii, certifikáty a potvrdenia o absolvovaní študijného programu sústavného vzdelávania bez akreditácie do 31. decembra 2006.“.

66.	Za § 102a sa vkladá § 102b, ktorý znie:

„§ 102b

		Vlastníctvo   pohľadávky   štátu   voči   zrušenej  zdravotnej poisťovni v správe   správcu  v  zriaďovateľskej  pôsobnosti ministerstva zdravotníctva, vlastníctvo pohľadávky štátu v správe správcu v zriaďovateľskej pôsobnosti ministerstva zdravotníctva voči inej zdravotnej poisťovni a vlastníctvo  pohľadávky  štátu v správe  správcu  v  zriaďovateľskej  pôsobnosti ministerstva zdravotníctva voči zdravotníckemu zariadeniu okrem toho, ktoré je podnikateľom, ak vznikla z poskytovania zdravotnej starostlivosti alebo v súvislosti s poskytovaním zdravotnej starostlivosti, možno  s písomným súhlasom ministerstva zdravotníctva a Ministerstva financií Slovenskej republiky aj bezodplatne postúpiť na právnickú osobu so 100 % majetkovou účasťou štátu určenú ministerstvom zdravotníctva po dohode s Ministerstvom financií Slovenskej republiky.“.
     
67.	V prílohe č. 3 v časti A písm. a) v tabuľke č. 2  por. číslo 43. 01 v poslednom stĺpci sa slová „úrazová chirurgia“ nahrádzajú slovami „úrazová chirurgia alebo urgentná medicína“.

68.	V prílohe č. 4 v časti „Zdravotnícky pracovník a výkon jeho povolania“ odsek 3 znie:
		„(3) Od zdravotníckeho pracovníka nemožno vyžadovať taký výkon alebo  spoluúčasť  na  ňom,  ktorý  odporuje  jeho svedomiu okrem  prípadov bezprostredného ohrozenia života alebo zdravia osôb. Ak zdravotnícky pracovník uplatní výhradu svedomia, je povinný o tejto skutočnosti informovať svojho zamestnávateľa a pri uplatnení výhrady svedomia pri poskytovaní zdravotnej starostlivosti aj svojich pacientov.“.

69.	V prílohe č. 5 sa na konci bodka nahrádza čiarkou a dopĺňa sa štvrtý bod, ktorý znie:
„4. na výkon lekárskej posudkovej činnosti..........................................................1 000 Sk.“.

Čl. II

Zákon č. 455/1991 Zb.  o živnostenskom podnikaní (živnostenský zákon) v  znení zákona Slovenskej  národnej rady č. 231/1992  Zb., zákona Slovenskej  národnej rady č. 600/1992 Zb., zákona Národnej rady Slovenskej  republiky č. 132/1994 Z. z.,  zákona Národnej rady Slovenskej  republiky  č. 200/1995   Z. z.,  zákona  Národnej  rady Slovenskej  republiky  č. 216/1995 Z. z.,  zákona  Národnej  rady Slovenskej  republiky  č. 233/1995 Z. z.,  zákona Národnej  rady Slovenskej  republiky  č. 123/1996   Z. z.,  zákona  Národnej  rady Slovenskej republiky  č. 164/1996   Z. z.,  zákona  Národnej  rady Slovenskej  republiky  č. 222/1996   Z. z.,  zákona  Národnej  rady Slovenskej  republiky  č. 289/1996   Z. z.,  zákona  Národnej  rady Slovenskej  republiky č. 290/1996  Z. z., zákona  č. 288/1997 Z. z., zákona   č. 379/1997   Z. z.,   zákona   č. 70/1998   Z. z.,  zákona č. 76/1998  Z. z.,  zákona  č. 126/1998  Z. z.,  zákona  č. 129/1998 Z. z.,  zákona č. 140/1998  Z. z., zákona  č. 143/1998 Z. z.,  zákona č. 144/1998  Z. z.,  zákona  č. 161/1998  Z. z.,  zákona č. 178/1998 Z. z.,  zákona č. 179/1998  Z. z., zákona  č. 194/1998 Z. z.,  zákona č. 263/1999  Z. z.,  zákona  č. 264/1999  Z. z.,  zákona č. 119/2000 Z. z.,  zákona č. 142/2000  Z. z., zákona  č. 236/2000 Z. z.,  zákona č. 238/2000  Z. z.,  zákona  č. 268/2000  Z. z.,  zákona č. 338/2000 Z. z.,  zákona č. 223/2001  Z. z., zákona  č. 279/2001 Z. z.,  zákona č. 488/2001  Z. z.,  zákona  č. 554/2001  Z. z.,  zákona č. 261/2002 Z. z.,  zákona č. 284/2002  Z. z., zákona  č. 506/2002 Z. z.,  zákona č. 190/2003  Z. z.,  zákona  č. 219/2003  Z. z.,  zákona č. 245/2003 Z. z.,  zákona č. 423/2003  Z. z., zákona  č. 515/2003 Z. z., zákona č. 586/2003  Z. z., zákona č. 602/2003  Z. z., zákona č. 347/2004 Z. z.,  zákona č. 350/2004  Z. z., zákona  č. 365/2004 Z. z.,  zákona č. 420/2004  Z. z., zákona  č. 533/2004 Z. z., zákona  č. 544/2004 Z. z., zákona č. 578/2004 Z. z., zákona č. 624/2004 Z. z., zákona č. 650/2004 Z. z., zákona č. 656/2004 Z. z., zákona č. 725/2004 Z. z., zákona č. 8/2005 Z. z. a zákona č. 93/2005 Z. z. sa mení a dopĺňa takto:

1.	V § 3 ods. 1 sa za písmeno b) vkladá nové písmeno c), ktoré znie:
„c) vykonávanie liečiteľskej činnosti,“.

Doterajšie písmeno c) sa označuje ako písmeno d).

2.	V § 3 ods. 1 v novooznačenom písmene d) v prvom bode sa za slovami „očných  optikov“ vypúšťa čiarka a slovo „sanitárov“.

3.	V prílohe č. 2 – VIAZANÉ ŽIVNOSTI sa v skupine č. 214 – Ostatné vypúšťa živnosť por. č. 58 „Doprava do zdravotníckeho zariadenia alebo zo zdravotníckeho zariadenia“.

Čl. III

	Zákon č. 579/2004 Z. z. o záchrannej zdravotnej službe a  o zmene a doplnení niektorých zákonov sa mení a dopĺňa takto:

1.	V § 2 ods. 2 sa na konci bodka nahrádza čiarkou a pripájajú sa tieto slová: „ktorá vykonáva záchrannú zdravotnú službu v zásahovom území podľa pokynov koordinačného strediska a operačného strediska záchrannej zdravotnej služby [§ 5 ods. 1 písm. b)].”.

2.	§ 2 sa dopĺňa odsekom 3, ktorý znie:
	 „(3) Zásahovým územím podľa odseku 2 je územie Slovenskej republiky.“.

3.	V § 5 ods. 1 písmeno a) znie:
„a) 	zriadiť
1.  zásahové operačné stredisko tak, aby zabezpečil výjazd ambulancie záchrannej zdravotnej služby do  jednej  minúty  od  prijatia  pokynu koordinačného strediska alebo operačného strediska záchrannej zdravotnej služby; to neplatí pre výjazd ambulancie leteckej záchrannej zdravotnej služby a ambulancie vodnej záchrannej zdravotnej služby,
2. 	stanice záchrannej zdravotnej služby v sídlach uvedených v  povolení na prevádzkovanie ambulancie záchrannej zdravotnej služby;2) sídlo stanice možno zmeniť len za podmienok ustanovených osobitným predpisom.9a)“.

Poznámka pod čiarou k odkazu 9a znie: 
„9a) 	§ 17a zákona č. 578/2004 Z. z. v znení zákona č. .../2005 Z. z.“.

4.	V § 5 ods. 1 sa za písmeno a) vkladá nové písmeno b), ktoré znie: 
„b) 	nepretržite prevádzkovať ambulanciu rýchlej lekárskej pomoci v stanici záchrannej zdravotnej služby; ak prevádzkuje viac ako jednu stanicu záchrannej zdravotnej služby, v každej ďalšej stanici záchrannej zdravotnej služby nepretržite prevádzkovať ambulanciu rýchlej lekárskej pomoci alebo ambulanciu rýchlej zdravotnej pomoci,“. 

Doterajšie písmená b) až g) sa označujú ako písmená c) až h).

5.	V § 5 ods. 1 v novooznačenom písmene g) sa slová „zásahových stredísk“ nahrádzajú slovami „staníc záchrannej zdravotnej služby“.

6.	V § 5 ods. 2 v úvodnej vete sa za slovo „zásahové“ vkladá slovo „operačné“.

7.	V § 8 ods. 1 písm. a) sa vypúšťajú slová „a ich zásahové územia“.

8.	§ 8 sa dopĺňa odsekom 3, ktorý znie:
	„(3) Podmienky prevádzky a podmienky spôsobilosti plavidiel prevádzkovaných pre vodnú záchrannú zdravotnú službu ustanovuje osobitný zákon.16)“.

Poznámka pod čiarou k odkazu 16 znie: 
„16) 	Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z.“.

Čl. IV

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z. a zákona č. 82/2005 Z. z.  sa dopĺňa takto:

Za § 277b sa vkladajú § 277c a 277d, ktoré znejú:

„§ 277c

(1) Pohľadávky na poistnom na nemocenské poistenie, na poistnom na dôchodkové zabezpečenie, na poistnom na poistenie zodpovednosti zamestnávateľa za škodu pri pracovnom úraze a pri chorobe z povolania, na príspevku na poistenie v nezamestnanosti a na príspevku do garančného fondu vzniknuté v období od 1. januára 2003 do 31. decembra 2003, pohľadávky na penále a na pokutách súvisiacich s platením tohto poistného a týchto príspevkov uložených podľa predpisov účinných do 31. decembra 2003, ktoré má Sociálna poisťovňa voči štátnym zdravotníckym zariadeniam, môže Sociálna poisťovňa postúpiť podľa § 149 na právnickú osobu so 100 % majetkovou účasťou štátu určenú ministerstvom po dohode s ministerstvom financií; § 149 ods. 2 a 5 druhá veta sa nepoužije.

(2) Ak je predmetom zmluvy o postúpení pohľadávok podľa odseku 1 postúpenie pohľadávok na poistnom alebo postúpenie pohľadávok na príspevku, nesmie byť odplata za postúpenie týchto pohľadávok nižšia, ako suma dlžného poistného alebo suma dlžného príspevku. Ak je predmetom zmluvy o postúpení pohľadávok podľa odseku 1 postúpenie pohľadávok na poistnom spolu s pohľadávkami na príspevku, nesmie byť odplata za postúpenie týchto pohľadávok nižšia, ako suma dlžného poistného a dlžného príspevku.

(3) Ak je predmetom zmluvy o postúpení pohľadávok podľa odseku 1 postúpenie pohľadávok na poistnom a na penále alebo postúpenie pohľadávok na príspevku a na penále, nesmie byť odplata za postúpenie týchto pohľadávok nižšia, ako suma dlžného poistného alebo suma dlžného príspevku. Ak je predmetom zmluvy o postúpení pohľadávok podľa odseku 1 postúpenie pohľadávok na poistnom, príspevku, penále a na pokute, nesmie byť odplata za postúpenie týchto pohľadávok nižšia, ako suma dlžného poistného a dlžného príspevku. 

(4) Ak je predmetom zmluvy o postúpení pohľadávok podľa odseku 1 postúpenie pohľadávok na penále, nesmie byť odplata za postúpenie týchto pohľadávok nižšia, ako suma dlžného penále a ak je predmetom zmluvy o postúpení pohľadávok podľa odseku 1  postúpenie pohľadávok na penále spolu s pohľadávkami na pokute, nesmie byť odplata za postúpenie týchto pohľadávok nižšia, ako suma dlžného penále a pokuty. Ak sú predmetom takýchto postúpení pohľadávky na penále súvisiace s pohľadávkami na poistnom alebo pohľadávkami na príspevku, ktoré už boli postúpené na právnickú osobu so 100% majetkovou účasťou štátu uvedenú v odseku 1, môže Sociálna poisťovňa postúpiť tieto pohľadávky na penále alebo pohľadávky na penále a na pokute na  právnickú osobu so 100 % majetkovou účasťou štátu uvedenú v odseku 1 aj bezodplatne.

(5) Právnická osoba so 100% majetkovou účasťou štátu uvedená v odseku 1 môže nakladať s postúpenou pohľadávkou ako vlastník aj iným spôsobom ako podľa § 149 ods. 10.

§ 277d

(1) Pohľadávky na poistnom vzniknuté v období od 1. januára 2004 do  31. decembra 2004, pohľadávky na penále a na pokutách súvisiacich s platením tohto poistného uložených podľa predpisu účinného do 31. decembra 2004, ktoré má Sociálna poisťovňa voči štátnym zdravotníckym zariadeniam, môže Sociálna poisťovňa postúpiť podľa § 149 na právnickú osobu so 100 % majetkovou účasťou štátu určenú ministerstvom po dohode s ministerstvom financií; § 149 ods. 2 a 5 druhá veta sa nepoužije. 

(2) Ak je predmetom zmluvy o postúpení pohľadávok podľa odseku 1 postúpenie pohľadávok na poistnom, nesmie byť odplata za postúpenie týchto pohľadávok nižšia, ako suma dlžného poistného.

(3) Ak je predmetom zmluvy o postúpení pohľadávok podľa odseku 1 postúpenie pohľadávok na poistnom a na penále, nesmie byť odplata za postúpenie týchto pohľadávok nižšia, ako suma dlžného poistného. Ak je predmetom zmluvy o postúpení pohľadávok podľa odseku 1 postúpenie pohľadávok na poistnom, penále a na pokute, nesmie byť odplata za postúpenie týchto pohľadávok nižšia, ako suma dlžného poistného. 

(4) Ak je predmetom zmluvy o postúpení pohľadávok podľa odseku 1 postúpenie pohľadávok na penále, nesmie byť odplata za postúpenie týchto pohľadávok nižšia, ako suma dlžného penále a ak je predmetom zmluvy o postúpení pohľadávok podľa odseku 1  postúpenie pohľadávok na penále spolu s pohľadávkami na pokute, nesmie byť odplata za postúpenie týchto pohľadávok nižšia, ako suma dlžného penále a pokuty. Ak sú predmetom takýchto postúpení pohľadávky na penále súvisiace s pohľadávkami na poistnom, ktoré už boli postúpené na právnickú osobu so 100% majetkovou účasťou štátu uvedenú v odseku 1, môže Sociálna poisťovňa postúpiť tieto pohľadávky na penále alebo pohľadávky na penále a na pokute na  právnickú osobu so 100 %  majetkovou účasťou štátu uvedenú v odseku 1 aj bezodplatne.

(5) Na nakladanie s postúpenou pohľadávkou platí § 277c ods. 6 rovnako.“.

Čl. V

Tento zákon nadobúda účinnosť 1. augusta 2005 okrem ustanovenia uvedeného v čl. I § 79 ods. 1 písm. s), ktoré nadobúda účinnosť 1. januára 2007.